2012.gada 10.janvāra Noteikumi Nr.38

Rīgā (prot. Nr.2 22.§)

**Peldvietas izveidošanas un uzturēšanas kārtība**

Izdoti saskaņā ar

Epidemioloģiskās drošības likuma

[38.1 pantu](http://pro.nais.lv/naiser/text.cfm?Ref=0101032008061700454&Req=0101032008061700454&Key=0103011997121132774&Hash=1#1) un

Ūdens apsaimniekošanas likuma

5.panta desmitās daļas 7., 8. un 9.punktu

**I. Vispārīgie jautājumi**

1. Noteikumi nosaka:

1.1. peldvietas izveidošanas kārtību;

1.2. peldvietas uzturēšanas kārtību, kā arī drošības un higiēnas prasības peldvietā;

1.3. peldvietas, kurās peldvietu ūdens monitoringu veic par valsts budžeta līdzekļiem.

2. Noteikumu prasības attiecas uz šo noteikumu 1. un 2.pielikumā minētajām peldvietām, kuras, pamatojoties uz pašvaldību sniegto informāciju par attiecīgajā administratīvajā teritorijā esošo peldvietu apmeklējumu tendencēm, kā arī peldvietu infrastruktūru, tajās esošajām iekārtām vai veiktajiem labiekārtošanas pasākumiem peldēšanās veicināšanai, Veselības inspekcija ir atzinusi par tādām, ko apmeklē liels skaits peldētāju.

3. Peldvietas apsaimniekotājs ir juridiska vai fiziska persona, pēc kuras iniciatīvas ir izveidota peldvieta.

4. Peldvietas apsaimniekotājs ir atbildīgs par peldvietas izveidošanu, uzturēšanu, drošības un higiēnas prasību ievērošanu, kā arī par informatīvo uzrakstu izvietošanu par peldvietu atbilstoši šo noteikumu prasībām.

**II. Kārtība, kādā veido peldvietu sarakstu**

5. Ja peldvietas apsaimniekotājs nav pašvaldība, iesniegumu par peld­vietas izveidošanu vai slēgšanu peldvietas apsaimniekotājs iesniedz pašvaldībā, kuras administratīvajā teritorijā atrodas attiecīgā peldvieta. Pašvaldība izvērtē peldvietas apsaimniekotāja iesniegumu un iesniedz Veselības inspekcijā priekš­likumu par peldvietas iekļaušanu šo noteikumu 1. vai 2.pielikumā minētajā sarakstā vai svītrošanu no tā.

6. Veselības inspekcija katru gadu līdz 31.decembrim izvērtē pašvaldību iesniegtos priekšlikumus par peldvietu iekļaušanu šo noteikumu 1. vai 2.pielikumā minētajā sarakstā vai svītrošanu no tā un iesniedz Veselības ministrijā ierosi­nājumus par nepieciešamajiem grozījumiem šo noteikumu 1. un 2.pielikumā minētajā sarakstā.

7. Peldvietu var svītrot no šo noteikumu 1. vai 2.pielikumā minētā saraksta saskaņā ar normatīvajiem aktiem par peldvietu ūdens monitoringu, kvalitātes nodrošināšanu un sabiedrības informēšanu.

**III. Peldvietas izveidošanas un uzturēšanas kārtība un   
higiēnas un drošības prasības peldvietā**

8. Peldvietu izveido saskaņā ar attiecīgās pašvaldības teritorijas plānojumā noteikto plānoto (atļauto) izmantošanu. Peldvietas robežas nosaka pašvaldība, kuras administratīvajā teritorijā attiecīgā peldvieta atrodas.

9. Peldvietu aizliegts ierīkot un tā nedrīkst atrasties:

9.1. notekūdeņu ieplūdes vietā vai tiešā tās tuvumā (attālumā, kas ir mazāks par ūdens pilnīgai sajaukšanai nepieciešamo attālumu);

9.2. ostā vai rūpniecības uzņēmuma teritorijā;

9.3. vietā, kur ir nelabvēlīgs peldvietas hidroloģiskais režīms vai nestabila gultne;

9.4. vietā, kur tiek izmantoti kuģošanas līdzekļi.

10. Peldvietas apsaimniekotājs peldvietā var izveidot funkcionālos sektorus (piemēram, sauļošanās zonu, sporta zonu, bērnu sektoru ar rotaļu laukumu pirms­skolas vecuma bērniem, nūdistu zonu).

11. Peldvietas apsaimniekotājs pirms peldsezonas sākuma peldvietā:

11.1. izveido gājēju celiņus;

11.2. nodrošina piebraucamo ceļu operatīvajiem transportlīdzekļiem un transportam, ko izmanto peldvietas apsaimniekošanas personas un uzraudzības un kontroles personas, pildot dienesta pienākumus;

11.3. nodrošina peldvietas un tās infrastruktūras objektu pieejamību personām ar funkcionāliem traucējumiem;

11.4. peldvietas ūdeni norobežo ar bojām, lentēm vai citiem negrimsto­šiem materiāliem;

11.5. kur tas ir iespējams, izveido un norobežo peldēšanās sektoru bērniem līdz 10 gadu vecumam. Bērniem paredzētā sektora pamatni izvēlas vai izveido ar nelielu slīpumu un maksimālo dziļumu, kas nepārsniedz 70 cm;

11.6. nodrošina ērtu pieeju ūdenim, drošu ūdensobjekta pamata reljefu un aizsardzību pret bīstamiem ģeoloģiskiem procesiem (piemēram, krasta nogruvu­miem, noslīdējumiem);

11.7. ņemot vērā peldvietas noslogojumu, izvērtē nepieciešamību nodro­šināt glābšanas dienesta darbību.

12. Peldvietas apsaimniekotājs peldsezonas laikā peldvietā labi redzamā vietā un veidā izvieto informatīvu stendu, kur norāda:

12.1. peldvietas nosaukumu;

12.2. konkrētās peldvietas atrašanās vietu attiecīgās pašvaldības teritorijā un peldvietas robežas (tai skaitā funkcionālo sektoru izvietojumu un glābšanas dienesta atrašanās vietu, ja tas atrodas peldvietas teritorijā);

12.3. informāciju atbilstoši prasībām, kas noteiktas normatīvajos aktos par peldvietu ūdens monitoringu, kvalitātes nodrošināšanu un sabiedrības informē­šanu;

12.4. informāciju par peldvietas hidroloģisko raksturojumu (piemēram, ūdens līmeņa svārstībām) un gultnes morfoloģisko raksturojumu (piemēram, gultnes stabilitāti, drošu ūdensobjekta pamata reljefu);

12.5. informāciju par peldvietas maksimālo dziļumu;

12.6. instrukciju par pirmās palīdzības sniegšanu slīkšanas gadījumā, ja peldvietā nav nodrošināta glābšanas dienesta darbība;

12.7. peldvietas apsaimniekotāja kontaktinformāciju un glābšanas dienesta tālruņa numurus;

12.8. attiecīgās pašvaldības izstrādātos saistošos noteikumus par sabiedris­kās kārtības ievērošanu peldvietā;

12.9. informāciju par drošības prasībām peldvietā atbilstoši šo noteikumu 3.pielikumam;

12.10. informāciju par aizliegumu ievest peldvietā dzīvniekus;

12.11. informāciju par smēķēšanas ierobežojumiem peldvietā atbilstoši likumam "Par tabakas izstrādājumu realizācijas, reklāmas un lietošanas ierobe­žošanu".

13. Peldvietas apsaimniekotājs peldsezonas laikā peldvietā:

13.1. ierīko tualetes, paredzot kanalizācijas sistēmu ar notekūdeņu novadī­šanu kanalizācijas tīklā vai vietējās attīrīšanas iekārtās, vai izvieto pārvietojamās tualetes;

13.2. ierīko ģērbtuves;

13.3. novieto atkritumu konteinerus;

13.4. nodrošina peldvietas sauszemes daļas smilšu virskārtas irdināšanu un sijāšanu, kur tas iespējams;

13.5. nodrošina regulāru un savlaicīgu atkritumu savākšanu un izvešanu.

14. Peldvietas apsaimniekotājs nodrošina, lai peldvietā netiktu veiktas darbības, kas varētu piesārņot peldvietu (piemēram, lai peldvietā neuzturētos un netiktu vesti pastaigā vai peldināti dzīvnieki).

15. Veselības inspekcija katru gadu par valsts budžeta līdzekļiem veic šo noteikumu 1. un 2.pielikumā minēto peldvietu ūdens monitoringu atbilstoši prasībām, kas noteiktas normatīvajos aktos par peldvietu ūdens monitoringu, kvalitātes nodrošināšanu un sabiedrības informēšanu.

16. Šo noteikumu izpildi kontrolē Veselības inspekcija.

**IV. Noslēguma jautājums**

17. Atzīt par spēku zaudējušiem:

17.1. Ministru kabineta 2008.gada 17.jūnija noteikumus Nr.454 "Peldvietu higiēnas prasības" (Latvijas Vēstnesis, 2008, 99.nr.; 2011, 86.nr.);

17.2. Ministru kabineta 2010.gada 6.aprīļa noteikumus Nr.341 "Peldvietu izveidošanas un uzturēšanas kārtība" (Latvijas Vēstnesis, 2010, 57.nr.).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2006.gada 15.februāra Direktīvas [2006/7/EK](http://eur-lex.europa.eu/LexUriServ/LexUriServ.do?uri=CONSLEG:2006L0007:20090807:LV:HTML) par peldvietu ūdens kvalitātes pārvaldību un Direktīvas [76/160/EEK](http://eur-lex.europa.eu/LexUriServ/LexUriServ.do?uri=CELEX:31976L0160:LV:HTML) atcelšanu.

Ministru prezidents V.Dombrovskis

Veselības ministre I.Circene